拙婦吟
作者：岳珂
朝代：宋

paragraphs: 西風策策黄葉舞，茅簷三尺鳴秋雨。
東家拙婦擁面啼，强剔孤燈訴愁窶。
當年採桑陌上歸，嬉遊不管春蠶饑。
千絲萬縷繭白雪，便學紅女攀花枝。
十七十八事機織，暗瑣青閨人不識。
二十三十幽恨長，盧家古梁玉爲堂。
四十五十已老大，唧唧鳴蛩欺獨卧。
尚隨姑嫂作笑嗔，一生苦樂由他人。
君不見昨朝縣吏踏門闑，杼柚已空盆盎竭。
雞豚指柵索飲壺，掀釜叫嘑嗤婦拙。
起來迎門陪笑面，不似嬌羞怕人見。
今年歲事苦不登，且爲當家聊一展。
吏囂不肯怒且訶，大兒門東窺飯籮。
藁砧走藏姑誚駡，造餠無麫知如何。
蹙金芙蓉戲雙鴛，繡床一倚曾萬錢。
低頭長嘆祇自憐，昔者何巧今不然。
吏嘑已倦里正醉，抆淚背人還滌器。
明朝欲酒姑勿譁，正恐突隳驚阿家。